EPISTOLA DXII. EJUSDEM AD STABLAUNENSEM ABBATEM.
Author: Gilbertus Foliot

FREDERICUS imperator Stablaunensi abbati.

Sicut novit dilectio tua, ad curiam Wicheburch, quam in Pentecosten indiximus, nos una cum principibus universis, tam saecularibus quam ecclesiasticis, gloriose convenimus. Ubi inter caetera sanctae Ecclesiae statutum est praecipue de negotio domini Paschalis papae, quod in cordibus multorum dubium habebatur, communicato universorum consilio, principum videlicet, et omnium clericorum atque laicorum, qui aderant, feliciter et magnifice roboravimus: invocata enim sancti Spiritus gratia, dominum papam Paschalem, et ejus honorem in hunc modum stabilivimus et confirmavimus, quod nos propria manu nostra super sanctorum reliquias publice juramentum fecimus, quod de caetero Rolandum schismaticum neutiquam pro papa recipiemus. Et si ipse decesserit, ejus successorem, quem pars adversa substituet, similiter nunquam recipiemus. Dominum vero Paschalem papam de caetero, sicut universalem et Catholicum Patrem, cum obedientia, et honore, et reverentia habebimus et tenebimus, et ab ipso ac ejus parte nunquam recedemus, quandiu ipse vivet, et nos vivemus. Si autem ab hac vita nos decedere contigerit, noster successor, quem principes universi substituent, hunc honorem imperii et hanc partem nostram sub eodem juramento tuebitur semper atque tenebit. Hoc idem juramentum omnes archiepiscopi et episcopi nostri et electi, qui interfuerunt numero quadraginta, super sancta Dei Evangelia manu propria unusquisque sub stola sua fecerunt, et publice firmaverunt. Et ad removendam pro parte nostra omnem ambiguitatem omnes electi, primus Coloniensis, deinde caeteri, sacros ordines in Sabbato quatuor temporum ad laudem et honorem imperii apud Witzeburgh cum omni devotione susceperunt. Similiter universi principes saeculares, dux Saxoniae, et Albertus marchio senior, et palatinus comes de Rheno, landgravius, et reliqui omnes super sanctorum reliquias publice juraverunt. Honorabiles quoque legati regis Anglici, amici nostri, ab ipso ad nos transmissi, in praesentia totius curiae nostrae super sanctorum reliquias ex parte regis Anglici et baronum ejus juramentum apud Witzeburgh juraverunt, quod et ipse rex Anglicus cum toto regno suo in parte nostra fideliter stabit, et dominum papam Paschalem, quem nos tenemus, et ipse tenebit, et nostram partem manutenebit. Et de Rolando schismatico, vel ejus parte amplius de caetero se non intromittet. Nos itaque de tua dilectione et fidelitate confidentes, et plurimam fiduciam habentes, mandamus tibi attentius monentes ac praecipientes, ut praedictum juramentum, quod nos propria manu nostra coram principibus juravimus, et ipsi principes juraverunt et firmaverunt, ipse cum omnibus ecclesiae tuae fidelibus publice jures et observes, et singulis Dominicis diebus et festis in publica missa, sicut edictum est et sancitum a nobis et a principibus, publicam orationem pro domino papa Paschali nominatim et assidue, intus et foris, praecipias recitari. Edictum quoque est et statutum, ut haec omnia juramenta infra sex hebdomadas ab omnibus compleantur. Quod si aliquis monachorum, clericorum, laicorum in imperio nostro huic confirmationi et edicto nostro, aliquo modo se opponendo contradixerit, certum sit apud te, quod sicut publicus hostis imperii, absque omni spe recuperationis, judicatus est et damnatus, et ab omni officio et honore et beneficio destitutus. Litteras quidem vocationis tibi transmisimus, et quia secundum prudentiam tuam nobis necessarius valde fuisses, quod litterae nostrae ad te non pervenerint, valde dolemus. Interim in partibus tuis praesentiam nostram praestolaberis: ibi cum viciniores erimus, si quid justitiae defuerit, per omnia complebimus.